               EIROPAS KOMISIJA
            Briselē, 5.6.2019
            COM(2019) 251 final
            Priekšlikums
            EIROPAS PARLAMENTA UN PADOMES LĒMUMS
            par elastības instrumenta izmantošanu nolūkā finansēt steidzamus budžeta pasākumus, lai risinātu migrācijas, bēgļu pieplūduma un drošības apdraudējumu radītās pašreizējās problēmas

               PASKAIDROJUMA RAKSTS

               Ar Padomes 2013. gada 2. decembra Regulu (ES, EURATOM) Nr. 1311/2013, ar ko nosaka daudzgadu finanšu shēmu 2014.–2020. gadam
                  1
               , ir atļauts izmantot elastības instrumentu, lai finansētu skaidri noteiktus izdevumus, ko nav iespējams finansēt, nepārsniedzot daudzgadu finanšu shēmas vienai vai vairākām izdevumu kategorijām noteiktos maksimālos apjomus.

               Saskaņā ar Padomes Regulas Nr. 1311/2013 11. pantu un Eiropas Parlamenta, Padomes un Komisijas 2013. gada 2. decembra Iestāžu nolīguma par budžeta disciplīnu, sadarbību budžeta jautājumos un pareizu finanšu pārvaldību
                  2
                12. punktu un pēc tam, kad bija izskatītas visas iespējas apropriāciju pārdalīšanai un izsmelta visa nepiešķirtu līdzekļu rezerve izdevumu kategorijā Drošība un pilsonība (3. izdevumu kategorija), Komisija ierosina 2020. gadā izmantot elastības instrumentu. Pieejamais ikgadējais apjoms ir 600 miljoni EUR (2011. gada cenās), kas atbilst 717 miljoniem EUR pašreizējās cenās. Turklāt 202 miljoni EUR ir pieejami 2019. gada daļā.

               Šā instrumenta izmantošana attiecas uz summu, kas par 778,1 miljonu EUR pārsniedz daudzgadu finanšu shēmas 3. izdevumu kategorijas maksimālo apjomu un ir paredzēta tam, lai finansētu atbalsta pasākumus migrācijas, bēgļu un drošības krīzes pārvaldīšanai.

               Indikatīvās maksājumu apropriācijas, kas atbilst ierosinātajai elastības instrumenta izmantošanai, ir aprēķinātas, balstoties uz piemērojamajiem noteikumiem par priekšfinansējumu, priekšfinansējuma dzēšanu un galīgajiem maksājumiem, kuri paredzēti dažādu veidu finansējamiem pasākumiem, un apkopotas turpmākajā tabulā.

               (miljonos EUR, pašreizējās cenās)

                        Gads

                        Maksājumu apropriācijas, kas saistītas ar elastības instrumenta izmantošanu 2020. gadā

                        2020. g.

                        407,4

                        2021. g.

                        312,2

                        2022. g.

                        42,4

                        2023. g.

                        16,1

                        Kopā

                        778,1

               Priekšlikums

               EIROPAS PARLAMENTA UN PADOMES LĒMUMS

               par elastības instrumenta izmantošanu nolūkā finansēt steidzamus budžeta pasākumus, lai risinātu migrācijas, bēgļu pieplūduma un drošības apdraudējumu radītās pašreizējās problēmas

               EIROPAS PARLAMENTS UN EIROPAS SAVIENĪBAS PADOME,

               ņemot vērā Līgumu par Eiropas Savienības darbību,

               ņemot vērā Eiropas Parlamenta, Padomes un Komisijas 2013. gada 2. decembra Iestāžu nolīgumu par budžeta disciplīnu, sadarbību budžeta jautājumos un pareizu finanšu pārvaldību
                  3
                un jo īpaši tā 12. punktu,

               ņemot vērā Eiropas Komisijas priekšlikumu,

               tā kā:

               (1)Elastības instruments ir paredzēts tam, lai finansētu skaidri noteiktus izdevumus, kurus nebūtu iespējams finansēt, nepārsniedzot vienai vai vairākām citām izdevumu kategorijām pieejamos maksimālos apjomus.

               (2)Kā noteikts Padomes Regulas (ES, Euratom) Nr. 1311/2013
                  4
                11. pantā, elastības instrumentam pieejamais ikgadējais maksimālais apjoms ir 600 000 000 EUR (2011. gada cenās), kuru attiecīgā gadījumā papildina dzēstās summas, ko dara pieejamas saskaņā ar minētā panta 1. punkta otro daļu.

               (3)Lai risinātu migrācijas, bēgļu pieplūduma un drošības apdraudējumu radītās pašreizējās problēmas, ir jāizmanto ievērojamas papildu summas, lai nekavējoties finansētu šādus pasākumus.

               (4)Pēc tam, kad ir tikušas izskatītas visas iespējas pārdalīt apropriācijas 3. izdevumu kategorijas (Drošība un pilsonība) maksimālā apjoma ietvaros, ir jāizmanto elastības instruments, lai Savienības 2020. finanšu gada vispārējā budžetā papildinātu pieejamo finansējumu, pārsniedzot 3. izdevumu kategorijas maksimālo apjomu par summu 778 074 489 EUR apmērā, lai finansētu pasākumus migrācijas, bēgļu un drošības jomā.

               (5)Balstoties uz paredzamo maksājumu profilu, maksājumu apropriācijas, kas atbilst elastības instrumenta izmantošanai, būtu jāsadala pa vairākiem finanšu gadiem.

               (6)Lai ļautu līdzekļus ātri izmantot, šis lēmums būtu jāpiemēro no 2020. finanšu gada sākuma,

               IR PIEŅĒMUŠI ŠO LĒMUMU.

               1. pants

               (1)Attiecībā uz Savienības vispārējo budžetu 2020. finanšu gadam elastības instrumentu izmanto, lai paredzētu summu 778 074 489 EUR apmērā saistību apropriācijām 3. izdevumu kategorijā (Drošība un pilsonība).

               Šā punkta pirmajā daļā minēto summu izmanto, lai finansētu pasākumus nolūkā risināt migrācijas, bēgļu pieplūduma un drošības apdraudējumu radītās pašreizējās problēmas.

               (2)Balstoties uz paredzamo maksājumu profilu, aplēstās maksājumu apropriācijas, kas atbilst elastības instrumenta izmantošanai, ir šādas:

               (a)407 402 108 EUR 2020. gadā;

               (b)312 205 134 EUR 2021. gadā;

               (c)42 336 587 EUR 2022. gadā;

               (d)16 130 660 EUR 2023. gadā.

               Konkrētās maksājumu apropriāciju summas katram finanšu gadam apstiprina saskaņā ar ikgadējo budžeta procedūru.

               2. pants

               Šis lēmums stājas spēkā dienā, kad to publicē Eiropas Savienības Oficiālajā Vēstnesī.

               To piemēro no 2020. gada 1. janvāra.

               Briselē,

                  Eiropas Parlamenta vārdā —
                        Padomes vārdā –

                  priekšsēdētājs
                        priekšsēdētājs

                     (1)

                        OV L 347, 20.12.2013., 884. lpp.

                     (2)

                        OV C 373, 20.12.2013., 1. lpp.

                     (3)

                        OV C 373, 20.12.2013., 1. lpp.

                     (4)

                        Padomes Regula (ES, Euratom) Nr. 1311/2013 (2013. gada 2. decembris), ar ko nosaka daudzgadu finanšu shēmu 2014.–2020. gadam (OV L 347, 20.12.2013., 884. lpp.).


               EIROPAS KOMISIJA
            Briselē, 24.6.2019
            COM(2019) 286 final
            2019/0139(NLE)
            Priekšlikums
            PADOMES LĒMUMS
            par nostāju, kas Starptautiskajā Cukura padomē Eiropas Savienības vārdā jāieņem attiecībā uz 1992. gada Starptautiskā cukura nolīguma termiņa pagarināšanu

               PASKAIDROJUMA RAKSTS

               1.Priekšlikuma priekšmets

               Šis priekšlikums attiecas uz lēmumu, ar kuru nosaka nostāju, kas Starptautiskajā Cukura padomē Savienības vārdā jāieņem saistībā ar tāda lēmuma paredzamo pieņemšanu, ar kuru 1992. gada Starptautiskā cukura nolīguma termiņu pagarina līdz 2021. gada 31. decembrim.

               2.Priekšlikuma konteksts

               2.1.1992. gada Starptautiskais cukura nolīgums

               1992. gada Starptautiskā cukura nolīguma (“nolīgums”) mērķis ir nodrošināt ciešāku starptautisko sadarbību cukura un ar cukuru saistītos jautājumos visā pasaulē, izveidot forumu starpvaldību apspriedēm par cukuru un par veidiem, kā uzlabot pasaules cukura nozares ekonomiku, atvieglot tirdzniecību, vācot un sniedzot informāciju par pasaules cukura un citu saldinātāju tirgu, un veicināt lielāku pieprasījumu pēc cukura, jo īpaši netradicionāliem lietojumiem.

               Nolīgums stājās spēkā 1993. gada 1. janvārī.

               Savienība ir nolīguma puse
                  1
               .

               2.2.Starptautiskā Cukura padome

               Starptautiskā Cukura padome ir struktūra, kas atbild par visu nolīguma normu izpildei vajadzīgo funkciju veikšanu. Tā pieņem noteikumus un normas, to vidū padomes un tās komiteju reglamentu un Starptautiskās Cukura organizācijas (SCO) noteikumus par finansēm un personālu. Padome kārto vajadzīgo uzskaiti un publicē gada ziņojumu un citu informāciju, ja to uzskata par lietderīgu.

               Nolīguma locekļiem kopā ir 2000 balsu. Katram nolīguma loceklim ir konkrēts balsu skaits, ko katru gadu koriģē pēc nolīgumā noteiktiem kritērijiem. Visus padomes lēmumus principā pieņem vienprātīgi, ja vien nolīgumā nav noteikts citādi. Ja vienprātību panākt nav iespējams, lēmumus pieņem ar vienkāršu balsu vairākumu, ja vien nolīgumā nav paredzēts speciāls balsojums.

               2.3.Paredzētais Starptautiskās Cukura padomes akts

               Nolīgums tika noslēgts ar Padomes Lēmumu 92/580/EEK un stājās spēkā 1993. gada 1. janvārī. Tas tika noslēgts uz trim gadiem, proti, līdz 1995. gada 31. decembrim, un kopš tā laika nolīguma termiņš tiek regulāri pagarināts uz turpmākiem divu gadu periodiem, kā paredzēts tā 45. pantā. Pēdējo reizi nolīgums tika pagarināts 2017. gada decembrī un ir spēkā līdz 2019. gada 31. decembrim.

               Starptautiskajai Cukura padomei 55. sesijā, kas norisināsies 2019. gada 19. jūlijā, ir jāpieņem lēmums par 1992. gada Starptautiskā cukura nolīguma termiņa pagarināšanu vēl par 2 gadiem (“paredzētais akts”).

               Paredzētā akta mērķis ir dot SCO iespēju turpināt darbu.

               Paredzētais akts pusēm kļūs saistošs saskaņā ar nolīguma 45. panta 2. punktu, kurā teikts: “Padome ar speciālu balsojumu var pagarināt šā nolīguma termiņu pēc 1995. gada 31. decembra uz secīgiem periodiem, kas nevienu reizi nav ilgāki par diviem gadiem. Ikviens loceklis, kas šādai nolīguma pagarināšanai nepiekrīt, par to rakstiski informē padomi un no pagarinājuma perioda sākuma pārtrauc būt šā nolīguma puse.”

               Nolīguma termiņa pagarinājums aptvers laiku no 2020. gada 1. janvāra līdz 2021. gada 31. decembrim.

               3.Savienības vārdā ieņemamā nostāja

               1992. gada Starptautisko cukura nolīgumu Kopiena noslēdza ar Lēmumu 92/580/EEK, un minētais nolīgums stājās spēkā 1993. gada 1. janvārī uz trīs gadu periodu līdz 1995. gada 31. decembrim. Kopš tā laika nolīguma termiņš ir regulāri pagarināts par turpmākiem divu gadu periodiem. Pēdējo reizi nolīguma termiņš ar Starptautiskās Cukura padomes lēmumu tika pagarināts tās 52. sesijā 2017. gada 1. decembrī, un tas ir spēkā līdz 2019. gada 31. decembrim.

               Savienība vienmēr ir bijusi aktīva SCO locekle, un Savienības interesēs ir vēlreiz pagarināt nolīguma termiņu uz laiku līdz diviem gadiem. Savienība ir liels cukura ražotājs, kā arī daudzu SCO locekļu vadošais cukura tirdzniecības partneris.

               52 SCO locekļiem kopā ir 2000 balsu. ES skaitās viens loceklis. Katras balss svars atbilst 653 GBP 2019. gada administratīvajā budžetā. Budžeta procedūru vajadzībām (sk. 1992. gada nolīguma 25. pantu), t. i., locekļu ikgadējo finansiālo iemaksu noteikšanai, Savienībai piešķirto balsu skaits ir 552, tātad 2019. gadā maksājamā iemaksa ir 360 456 GBP. Šos skaitļus katru gadu koriģē.

               Starptautiskās Cukura padomes 55. sesijā, kas norisināsies 2019. gada 19. jūlijā Kērnsā, Austrālijā, ir paredzēts pieņemt oficiālu lēmumu par nolīguma termiņa pagarināšanu līdz 2021. gada 31. decembrim.

               Kopš 2015. gada Savienība ir centusies SCO locekļu vidū raisīt diskusiju par nolīguma modernizācijas procesa sākšanu, jo saskaņā ar nolīgumu balsis joprojām tiek piešķirtas, pamatojoties uz pasaules cukura nozares situāciju 1992. gadā, un tas nozīmē, ka balsu sadalījums vairs neatspoguļo reālo situāciju pasaules cukura tirgū. Attiecīgi Savienības finansiālā iemaksa vairs neatbilst tās relatīvajai pozīcijai pasaules cukura tirgū. Lai šo situāciju labotu, Padome 2017. gada 23. novembrī pieņēma “Padomes lēmumu, ar ko pilnvaro sākt sarunas ar mērķi grozīt 1992. gada Starptautisko cukura nolīgumu”
                  2
                (“lēmums”). Šo sarunu kontekstā Komisija ir izvirzījusi priekšlikumus grozīt nolīgumu, un tie patlaban tiek apspriesti ar citiem SCO locekļiem. Balsojums par nolīguma termiņa pagarināšanu notiks tajā pašā sesijā, kurā notiks balsojums par nolīguma grozīšanu. Balsojums par nolīguma grozīšanu darbakārtībā iekļauts pirms balsojuma par nolīguma termiņa pagarināšanu.

               Šā priekšlikuma mērķis ir lūgt Padomei pilnvarot Komisiju Starptautiskajā Cukura padomē Savienības vārdā balsot par labu nolīguma termiņa pagarināšanai līdz 2021. gada 31. decembrim. Tomēr šai nostājai vajadzētu būt atkarīgai no labvēlīga SCO padomes lēmuma par priekšlikumu grozīt nolīgumu. Ja lēmums būtu nelabvēlīgs, Savienībai nevajadzētu pieļaut, ka lēmums par termiņa pagarināšanu tiek pieņemts vienprātīgi, tai būtu jāatturas no turpmākas balsošanas par minēto jautājumu un atkal jāapspriežas ar Padomi. Ja klātesošo locekļu skaits nebūtu pietiekams, lai sasniegtu speciālajam balsojumam vajadzīgo vairākumu, Savienības atturēšanās nozīmētu, ka vienošanās par termiņa pagarināšanu šajā sesijā netiktu panākta un jautājumu, visticamāk, atliktu uz nākamo sesiju 2019. gada novembrī. Ja vairākums tiktu sasniegts, par termiņa pagarinājumu tiktu balsots, un lēmums Savienībai būtu saistošs. Tomēr salīdzinājumā ar negatīvu balsojumu par labāku tiek uzskatīta atturēšanās, jo tā būtu spēcīgs politisks vēstījums, kas vienlaikus ļautu pagarināt nolīguma termiņu; ES joprojām būtu iespēja no nolīguma izstāties. Lai no nolīguma izstātos, Savienībai par savu nodomu no tā izstāties būtu rakstiski jāinformē SCO, kā tas paredzēts nolīguma 45. panta 2. punktā. Šim nolūkam būtu vajadzīgs jauns Padomes lēmums.

               4.Juridiskais pamats

               4.1.Procesuālais juridiskais pamats

               4.1.1.Principi

               Līguma par Eiropas Savienības darbību (LESD) 218. panta 9. punktā ir paredzēti lēmumi, ar kuriem nosaka “nostāju, kas Savienības vārdā jāapstiprina kādā ar nolīgumu izveidotā struktūrā, ja šāda struktūra ir tiesīga pieņemt lēmumus ar juridiskām sekām, izņemot lēmumus, kas papildina vai groza attiecīgajā nolīgumā noteikto iestāžu sistēmu”.

               Jēdziens “lēmumi ar juridiskām sekām” ietver aktus, kam ir juridiskas sekas uz tādu starptautisko tiesību normu pamata, kuras reglamentē attiecīgo struktūru. Tas ietver arī instrumentus, kas nav saistoši saskaņā ar starptautisko tiesību normām, bet kas “var būtiski ietekmēt Savienības likumdevēja pieņemtā tiesiskā regulējuma saturu”
                  3
               .

               4.1.2.Piemērošana konkrētajā gadījumā

               Ar paredzēto Starptautiskās Cukura padomes aktu tiek pagarināts tāda nolīguma termiņš, kas ir Savienībai saistošs starptautisks nolīgums. Tāpēc paredzētajam aktam ir juridiskas sekas.

               Paredzētais akts nepapildina un negroza nolīgumā noteikto iestāžu sistēmu.

               Tāpēc ierosinātā lēmuma procesuālais juridiskais pamats ir LESD 218. panta 9. punkts.

               4.2.Materiālais juridiskais pamats

               4.2.1.Principi

               Lēmumam, ko pieņem saskaņā ar LESD 218. panta 9. punktu, materiālais juridiskais pamats ir galvenokārt atkarīgs no tā, kāds mērķis un saturs ir paredzētajam aktam, attiecībā uz kuru Savienības vārdā tiek ieņemta noteikta nostāja. Ja paredzētajam aktam ir divi mērķi vai divi komponenti un viens ir atzīstams par galveno, bet otrs nav būtisks, tad lēmums, ko pieņem saskaņā ar LESD 218. panta 9. punktu, jābalsta uz vienu materiālo juridisko pamatu, proti, to, ko prasa galvenais jeb dominējošais mērķis vai komponents.

               4.2.2.Piemērošana konkrētajā gadījumā

               Paredzētā akta galvenais mērķis un saturs attiecas uz kopējo tirdzniecības politiku (lauksaimniecības produktu tirdzniecību).

               Tāpēc ierosinātā lēmuma materiālais juridiskais pamats ir LESD 207. pants.

               4.3.Secinājums

               Par ierosinātā lēmuma juridisko pamatu būtu jānosaka LESD 207. pants saistībā ar 218. panta 9. punktu.

               5.Paredzētā akta publicēšana

               Tā kā ar Starptautiskās Cukura padomes aktu tiks grozīts nolīgums, ir lietderīgi aktu pēc pieņemšanas publicēt Eiropas Savienības Oficiālajā Vēstnesī.

               2019/0139 (NLE)

               Priekšlikums

               PADOMES LĒMUMS

               par nostāju, kas Starptautiskajā Cukura padomē Eiropas Savienības vārdā jāieņem attiecībā uz 1992. gada Starptautiskā cukura nolīguma termiņa pagarināšanu

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 207. pantu saistībā ar 218. panta 9. punktu,

               ņemot vērā Eiropas Komisijas priekšlikumu,

               tā kā:

               (1)1992. gada Starptautiskais cukura nolīgums (“nolīgums”) tika noslēgts ar Padomes Lēmumu 92/580/EEK
                  4
                un stājās spēkā 1993. gada 1. janvārī. Nolīgums tika noslēgts uz trim gadiem, proti, līdz 1995. gada 31. decembrim, un kopš tā laika ir regulāri pagarināts par turpmākiem divu gadu periodiem. Pēdējo reizi nolīgums ar Starptautiskās Cukura padomes lēmumu tika pagarināts 2017. gada decembrī
                  5
               , un tas ir spēkā līdz 2019. gada 31. decembrim.

               (2)Saskaņā ar nolīguma 45. panta 2. punktu Starptautiskā Cukura padome var pagarināt nolīguma termiņu uz secīgiem periodiem, kas nevienu reizi nav ilgāki par diviem gadiem.

               (3)Starptautiskā Cukura padome 55. sesijā, kas norisināsies 2019. gada 19. jūlijā, lems par nolīguma termiņa pagarināšanu līdz 2021. gada 31. decembrim.

               (4)Pirms lēmuma par nolīguma termiņa pagarināšanu Starptautiskā Cukura padome 55. sesijas laikā balsos arī par Savienības iesniegto priekšlikumu grozīt nolīgumu. Minētais priekšlikums ir izrietējis no sarunām, kuras Komisija risinājusi saskaņā ar Padomes doto pilnvarojumu Savienības vārdā sākt sarunas par nolīguma grozīšanu, kurš noteikts Padomes 2017. gada 23. novembra lēmumā, ar ko pilnvaro sākt sarunas ar mērķi grozīt 1992. gada Starptautisko cukura nolīgumu
                  6
               .

               (5)Ja priekšlikums grozīt nolīgumu tiktu noraidīts, tas būtu pretrunā Savienības mērķiem modernizēt nolīgumu un attiecīgi liktu apšaubīt nolīguma termiņa pagarināšanas priekšrocības.

               (6)Ir lietderīgi noteikt nostāju, kas Savienības vārdā jāieņem attiecībā uz nolīguma termiņa pagarināšanu. Nolīguma termiņa pagarināšana ir Savienības interesēs, ja vien tiek panākta arī vienošanās par nolīguma grozīšanu,

               IR PIEŅĒMUSI ŠO LĒMUMU.

               1. pants

               Nostāja, kas Komisijai jāieņem Savienības vārdā, ir balsot par labu 1992. gada Starptautiskā cukura nolīguma termiņa turpmākai pagarināšanai uz laiku, kas nav ilgāks par diviem gadiem, proti, līdz 2021. gada 31. decembrim.

               Tomēr tad, ja Starptautiskā Cukura padome vispirms nenobalso par labu priekšlikumam grozīt nolīgumu, Komisija nepieļauj, ka lēmums par 1992. gada Starptautiskā cukura nolīguma termiņa pagarināšanu tiek pieņemts vienprātīgi, un atturas no turpmākas balsošanas par minēto jautājumu.

               2. pants

               Šis lēmums ir adresēts Komisijai.

               Briselē,

                     Padomes vārdā –

                     priekšsēdētājs

                        FINANŠU PĀRSKATS

                        FinancSt/10/PS/pl/

                        agri.ddg3.g.4(2019)1278657

                        6.221.2019.1

                        DATUMS: 08.05.2019.

                        1.

                        BUDŽETA POZĪCIJA

                        05 06. nodaļa – POLITIKAS JOMAS “LAUKSAIMNIECĪBA UN LAUKU ATTĪSTĪBA” STARPTAUTISKIE ASPEKTI

                        05 06 01 – Starptautiskie lauksaimniecības nolīgumi

                        APROPRIĀCIJAS

                        B2019 6 300 000 EUR

                        2.

                        NOSAUKUMS

                        Priekšlikums Padomes lēmumam par nostāju, kas Starptautiskajā Cukura padomē Eiropas Savienības vārdā jāieņem attiecībā uz 1992. gada Starptautiskā cukura nolīguma termiņa pagarināšanu

                        3.

                        JURIDISKAIS PAMATS: Līguma par Eiropas Savienības darbību 207. pants saistībā ar 218. panta 9. punktu

                        4.

                        MĒRĶI

                        Pagarināt spēkā esošā Starptautiskā cukura nolīguma termiņu vēl par diviem gadiem (1.1.2020.–31.12.2021.).

                        5.

                        FINANSIĀLĀ IETEKME

                        12 MĒNEŠU PERIODS

                           (milj. EUR)

                        KĀRTĒJAIS FINANŠU GADS

                        2019

                        (milj. EUR)

                        NĀKAMAIS FINANŠU GADS

                        2020

                        (milj. EUR)

                        5.0.

                        IZDEVUMI

                        -
                              KO SEDZ NO ES BUDŽETA
                           (KOMPENSĀCIJAS/INTERVENCES)

                        -
                              VALSTU IESTĀDES

                        -
                              CITI

                        0,52

                        5.1.

                        IEŅĒMUMI

                        -
                              ES PAŠU RESURSI
                           (NODEVAS/MUITAS NODOKĻI)

                        -
                              VALSTU

                        2021              (milj. EUR)

                        5.0.1.

                        APLĒSTIE IZDEVUMI

                        0,48

                        5.1.1.

                        APLĒSTIE IEŅĒMUMI

                        5.2.

                        APRĒĶINA METODE: pamatojas uz pieņēmumu par aplēsto ES balsu skaitu (mainās katru gadu) un par aplēsto summu, kas būs jāmaksā par vienu balsi (GBP).

                        6.0.

                        VAI PROJEKTU VAR FINANSĒT NO APROPRIĀCIJĀM, KAS IERAKSTĪTAS KĀRTĒJĀ BUDŽETA ATTIECĪGAJĀ NODAĻĀ?

                        JĀ

                        6.1.

                        VAI PROJEKTU VAR FINANSĒT, VEICOT KĀRTĒJĀ BUDŽETA STARPNODAĻU PĀRVIETOJUMUS?

                        -

                        6.2.

                        VAI BŪS VAJADZĪGS PAPILDU BUDŽETS?

                        -

                        6.3.

                        VAI APROPRIĀCIJAS BŪS JĀIERAKSTA NĀKAMO GADU BUDŽETOS?

                        JĀ

                        PIEZĪMES

                        Faktiski samaksātā summa var mainīties atkarībā no galīgā balsu skaita, ko ES saņem, atkarībā no summas GBP, kas maksājama par vienu balsi, un no EUR/GBP maiņas kursa.

                     (1)

                        Padomes Lēmums 92/580/EEK (1992. gada 13. novembris); OV L 379, 23.12.1992., 15. lpp.

                     (2)

                        Padomes lēmums (2017. gada 23. novembris), ar ko pilnvaro sākt sarunas ar mērķi grozīt 1992. gada Starptautisko cukura nolīgumu (Padomes dokuments 14282/17).

                     (3)

                        Tiesas 2014. gada 7. oktobra spriedums lietā C-399/12 Vācija/Padome, ECLI:EU:C:2014:2258, 61.–64. punkts.

                     (4)

                        Padomes Lēmums 92/580/EEK (1992. gada 13. novembris) par 1992. gada Starptautiskā cukura līguma parakstīšanu un noslēgšanu (OV L 379, 23.12.1992., 15. lpp.).

                     (5)

                        Informācija par 1992. gada Starptautiskā cukura nolīguma termiņa pagarināšanu (OV L 12, 17.1.2018., 1. lpp.).

                     (6)

                        Padomes lēmums (2017. gada 23. novembris), ar ko pilnvaro sākt sarunas ar mērķi grozīt 1992. gada Starptautisko cukura nolīgumu (Padomes dokuments 14282/17).